OBH 3316/2000.
Az állampolgári jogok országgyűlési biztosának jelentése
Előadó: dr. Garamvári Miklós

Az eljárás megindítása
	A panaszos, Hivatalomhoz intézett beadványában azt sérelmezte, hogy a balatonalmádi munkaügyi központ által támogatott idegenvezetői és hostess tanfolyam sikeres elvégzése ellenére – az iskola által szükségesnek tartott “C” típusú nyelvvizsga hiányában- nem veheti át vizsgabizonyítványát.

Az ügyben a vizsgálatot 2000. augusztus 31-én megindítottam.
	A vizsgálat megindításával egyidejűleg, az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 18. §-ának (4) bekezdésére hivatkozva megkerestem a Veszprém Megyei Munkaügyi Központ vezetőjét és felkértem, hogy az üggyel kapcsolatos álláspontjáról, az általa tett vagy tenni kívánt intézkedésekről soron kívül adjon tájékoztatást.
	A válasz ismeretében - tekintettel arra, hogy az a konkrét ügyön túlmutató ellentmondásokra világított rá – szükségessé vált az Oktatási Miniszter tájékoztatása és intézkedésre történő felkérése is.

Az érintett alkotmányos jog
Eljárásom során a következő alkotmányos jog érvényesülését vizsgáltam az üggyel kapcsolatban:
•	Az Alkotmány 70/A. § (1) bekezdése szerint a Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül.

A vizsgálat megállapításai és az ügy jogszabályi háttere
	Az ipari és kereskedelmi szakképesítések szakmai és vizsgakövetelményeiről szóló 18/1995. (VI. 6.) IKM rendelet egyértelműen rögzíti, hogy az egyes szakképesítések megszerzése esetén melyek a szakmai vizsgára bocsátás feltételei. Idegenvezető és hostess (felsőfokú szakképesítés) esetén - középfokú nyelvvizsga bizonyítvány (típus megjelölése nélkül), idegenforgalmi menedszer (felsőfokú szakképesítés) esetén - középfokú nyelvvizsga bizonyítvány (típus megjelölése nélkül), idegenforgalmi szakmenedzser szakképesítés esetén az idegenvezető-hostess specializációt végzetteknél két középfokú szakmai anyaggal bővített "C" típusú nyelvvizsga.
	A Veszprém Megyei Munkaügyi Központ cáfolta a panaszos azon állítását, miszerint a középfokú nyelvvizsga szükségességéről csak a vizsgát megelőző hónapban szerzett tudomást. ennek alátámasztására mellékelte a tanfolyamra történő jelentkezések időszakában, az érdeklődő ügyfelek számára kiadott tanfolyami tájékoztatót, amelyet a Központ kérésére a képző intézmény (Egry József Szakközépiskola és Gimnázium, Zánka) készített el. A Központ igazgatója, válaszleveléhez mellékelte a képző intézmény panaszossal kötött “Képzési Szerződés” másolatát is, amely tartalmazta a középfokú nyelvvizsga szükségességét is. A Központ felhívására, az intézmény tájékoztatást adott a tanfolyami körülményekről. Ezekben a dokumentumokban nem csak a nyelvvizsga szintjéről, hanem annak típusáról is szó esik. A szakértő által jóváhagyott képzési program szintén a “C” típusú nyelvvizsga kötelezettségét írja elő.
	Hivatkozott válaszlevelében a Központ vezetője rámutatott, hogy az “Idegenvezető és hostess” szakképesítés, jelenleg olyan, államilag elismert szakma, amely a szakképesítés szakmai és vizsgakövetelményeinek, a szakértők és vizsgáztatók általi különböző értelmezhetősége miatt, különböző minőségű nyelvi felkészültséggel szerezhető meg. Különböző szakértők, különféle képzési programokat nyilváníthatnak megfelelővé, így előfordulhat, hogy amíg egyikük elegendőnek tartja a kérdéses szakterületen az “A”, vagy “B” típusú nyelvvizsgát, addig egy másik szakértő kizárólag a “C” típusú nyelvvizsgát tartja elegendő színtűnek.
	Figyelemmel arra, hogy a jelen helyzet a jogállamiságból fakadó jogbiztonság alkotmányos elvének sérelmén túl, magában rejti a diszkrimináció tilalma elve sérelmének közvetlen veszélyét is, szükségessé vált az oktatási miniszter megkeresése.
	Megkeresésemet követően, a miniszter az ügyben teljes körű vizsgálatot tartott. Eljárása során megállapította, hogy a képző intézmény és a panaszos között kötött szerződés összhangban van az ipari és kereskedelmi szakképesítések szakmai és vizsgakövetelményeiről szóló 18/1995. (VI. 6.) IKM rendelet előírásaival. Megállapította az is, hogy a szakképzési szakértő által véleményezett Idegenvezető és hostess szakképesítés képzési programja, illetőleg a szakképzésért felelős minisztérium által felelős minisztérium által kiadott központi program “korlátozza” a jelzett rendelet középfokú nyelvvizsgára vonatkozó előírásait azzal, hogy meghatározott “C” típusú nyelvvizsga követelményt határoz meg. Megállapította továbbá, hogy a Központ tájékoztatási kötelezettségének csak részlegesen tett eleget. Vizsgálata alapján az oktatási miniszter 
	1. Megállapította, hogy a panaszos, az ipari és kereskedelmi szakképesítések szakmai és vizsgakövetelményeiről szóló 18/1995. (VI. 6.) IKM rendelet alapján – az Idegenvezető és hostess szakmai vizsga eredményes letételével és a középfokú “A” típusú nyelvvizsga bizonyítvány bemutatásával – jogosult az 54 7872 02 azonosító számú Idegenvezető és hostess megnevezésű szakképesítést tanúsító bizonyítvány átvételére,
	2. A hasonló esetek elkerülése érdekében, utasította a Nemzeti Szakképzési Intézetet, hogy az idegenvezető és hostess szakképesítés iskolarendszeren kívüli képzési programjaiban, illetőleg az iskolai rendszerű szakképzés központi programjaiban a szükséges módosítást végezzék el, és erről értesítsék az érintett iskolákat, a képzést folytató intézményeket, a szakmai vizsgaelnököket, valamint a területileg illetékes munkaügyi központokat;
	3. Az Egry József Szakközépiskola és Gimnázium szakmai felügyeletét ellátó Nemzeti Szakképzési Intézet főigazgatóját felkérte, hogy az iskola igazgatóját szólítsa fel önrevízióra, annak megállapítása érdekében, hogy az intézménybe folytatott képzés során nem történt-e más hallgatók esetében is hasonló méltánytalansággal párosuló téves intézkedés;
	4. Elrendelte, hogy a szakmai felügyeleti terület vizsgáltassa meg, hogy az iskolarendszerben vagy iskolarendszeren kívüli intézményben folytatott idegenvezető-hostess képzés során, más képzési helyeken nem történtek-e hasonló jogsértések;
	5. Igéretet tett, hogy a Munkaügyi Központokat felügyelő Gazdasági Minisztériumnál kezdeményezi, hogy a minisztérium hívja fel a Munkaügyi Központok figyelmét a munkaerő-piaci központokkal megállapodást kötők vonatkozásában fennálló folyamatos és helyes tájékoztatási kötelezettség megtartására;
	Intézkedéseiről számot adó levelében az oktatási miniszter tájékoztatott arról, hogy a nyelvvizsgáztatás rendjéről, a nyelvvizsga bizonyítványokról és az államilag elismert nyelvvizsga egységes követelményrendszeréről az utóbbi években megjelent jogszabályok tekintetében időszerűnek és szükségesnek tartja az oktatási tárcához tartozó, nyelvvizsgához kötött szakképesítéseknek a nyelvvizsgák egységes értelmezését, illetőleg a szakmai és vizsgakövetelmények átdolgozását.
	A rendelkezésemre álló dokumentumok alapján megállapítottam, hogy az ügyben sérült a panaszos általam vizsgált alkotmányos joga. Figyelemmel azonban arra, hogy az oktatási miniszter saját hatáskörében orvosolta a panaszos sérelmét, továbbá az általa tett intézkedések garanciát jelentenek arra, hogy az ilyen és ehhez hasonló esetek a jövőben ne forduljanak elő, külön ajánlást nem teszek, a Hivatalomban indult eljárást megszüntetem, és vizsgálatomat lezárom.

Budapest, 2001. január 26.

Gönczöl Katalin